คลังลดภาษีหนุนการศึกษา
ครม.ขยายเวลาให้สิทธิประโยชน์ทางภาษีเพื่อสนับสนุนการศึกษาออกไปอีก 3 ปีถึง 31 ธ.ค. 2561
20 เม.ย. 2559

ครม.ขยายเวลาให้สิทธิประโยชน์ทางภาษีเพื่อสนับสนุนการศึกษาออกไปอีก 3 ปีถึง 31 ธ.ค. 2561
กระทรวงการคลัง รายงานว่า ที่ประชุมคณะรัฐมนตรี (ครม.) ล่าสุด ได้เห็นชอบมาตรการภาษีเพื่อสนับสนุนการศึกษา โดยการขยายระยะเวลาการให้สิทธิประโยชน์ทางภาษี ซึ่งได้สิ้นสุดลงแล้วเมื่อวันที่ 31 ธ.ค. 2558  สำหรับการบริจาคให้แก่สถานศึกษาสามารถหักได้ 2 เท่า ออกไปอีก 3 ปี โดย ไปจนถึง 31 ธ.ค. 2561
รายละเอียดของมาตรการภาษีประกอบด้วย 1 บุคคลธรรมดาที่บริจาคเงินให้แก่สถานศึกษาของราชการและเอกชนโดยไม่รวมโรงเรียนนอกระบบ สามารถนำมาหักเป็นค่าลดหย่อนได้ 2 เท่าของจำนวนที่จ่ายจริง แต่เมื่อรวมกับค่าใช้จ่ายเพื่อสนับสนุนการศึกษาสำหรับโครงการที่กระทรวงศึกษาธิการให้ความเห็นชอบแล้ว ต้องไม่เกิน 10% ของเงินได้พึงประเมินหลังจากหักค่าใช้จ่ายและค่าลดหย่อนอื่น ๆ แล้ว
2 บริษัทหรือห้างหุ้นส่วนนิติบุคคลที่บริจาคเงินหรือทรัพย์สินให้แก่สถานศึกษาของราชการและเอกชนโดยไม่รวมโรงเรียนนอกระบบ สามารถนำมาหักเป็นรายจ่ายได้ 2 เท่า ของจำนวนที่บริจาค แต่เมื่อรวมกับรายจ่ายที่จ่ายไปเป็นค่าใช้จ่ายเพื่อสนับสนุนการศึกษาสำหรับโครงการที่กระทรวงศึกษาธิการให้ความเห็นชอบ และรายจ่ายที่จ่ายไปเป็นค่าใช้จ่ายในการจัดสร้างและการบำรุงรักษาสนามเด็กเล่น สวนสาธารณะ หรือสนามกีฬาของเอกชนที่เปิดให้ประชาชนใช้เป็นการทั่วไปโดยไม่เก็บค่าบริการใดๆ หรือสนามเด็กเล่น สวนสาธารณะ หรือสนามกีฬาของทางราชการแล้ว ต้องไม่เกิน 10% ของกำไรสุทธิ   ก่อนหักรายจ่ายเพื่อการกุศลสาธารณะหรือเพื่อการสาธารณประโยชน์ และรายจ่ายเพื่อการศึกษาหรือ   เพื่อการกีฬา 
มาตรการนี้ จะมีส่วนทำให้ภาคเอกชนมีแรงจูงใจในการสนับสนุนการศึกษาเพิ่มมากขึ้น เป็นการสร้างโอกาสทางการศึกษาช่วยให้มีการพัฒนาทรัพยากรมนุษย์ซึ่งเป็นรากฐานในการขับเคลื่อนประเทศในอนาคต ให้เป็นไปอย่างต่อเนื่อง  และช่วยลดภาระการจัดสรรงบประมาณรายจ่ายของรัฐบาล ในด้านการศึกษาได้อีกทางหนึ่งด้วย